उद्धव सरकार में देवेंद्र फडणवीस और गिरीश महाजन को जेल में डालने की कोशिश हुई थी, CM शिंदे का दावा
Breaking News Headlines Update; Dainik Bhaskar Breaking News Headlines Today, India and World Latest Pictures Videos, Pictures, and More From Dainik Bhaskar महाराष्ट्र के पुणे जिले की कस्बा और चिंचवाड़ विधानसभा उपचुनाव के लिए आज वोटिंग हो रही है। कस्बा विधानसभा क्षेत्र में भाजपा के हेमंत रसाने और कांग्रेस के रवींद्र धंगेकर के बीच मुकाबला है
महाराष्ट्र के CM एकनाथ शिंदे ने रविवार को दावा किया कि पूर्व CM उद्धव ठाकरे के कार्यकाल में देवेंद्र फडणवीस और गिरीश महाजन को जेल में डालने की कोशिश हुई थी। वे खुद इस बात के गवाह हैं। शिंदे ने कहा कि महाविकास अघाड़ी सरकार में शामिल नेताओं का मानना था कि ऐसा करने पर भाजपा बैकफुट पर आ जाएगी। मैं उस सरकार में न तो मुख्यमंत्री था और न ही गृह मंत्री। इसलिए फडणवीस और महाजन को जेल में डालने से पहले हमने सरकार ही पलट दी।
आज की अन्य बड़ी खबरें...
सूरत से दिल्ली जा रहे इंडिगो के विमान से पक्षी टकराया, अहमदाबाद डायवर्ट
इंडिगो के एक विमान से सूरत में रविवार को पक्षी टकरा गया। इस कारण विमान को अहमदाबाद डायवर्ट किया गया है। DGCA ने बताया कि अहमदाबाद में विमान सुरक्षित उतार लिया गया है। फ्लाइट नंबर 6E-646 सूरत से दिल्ली जा रही थी।
PM मोदी की सरकार ने कंज्यूमर्स को पेट्रोल की कीमतों और महंगाई से राहत देने की कोशिश की: जयशंकर
विदेश मंत्री एस जयशंकर ने रविवार को कहा कि PM मोदी की सरकार ने कंज्यूमर्स को पेट्रोल की कीमतों में बढ़ोतरी से जहां तक संभव हुआ राहत देने और महंगाई को नीचे रखने की कोशिश की है। जयशंकर हैदराबाद में बोल रहे थे।
145 एयर वॉरियर्स की भारतीय वायु सेना की टुकड़ी UK रवाना, 6 मार्च से होने वाली एक्सरसाइज में शामिल होगी
145 एयर वॉरियर्स की भारतीय वायु सेना (IAF) की टुकड़ी रविवार को वायु सेना स्टेशन जामनगर से रवाना हुई। ये टुकड़ी UK में रॉयल एयर फोर्स के वाडिंगटन एयर फोर्स बेस में एक्सरसाइज कोबरा वॉरियर में भाग लेगी। यह एक्सरसाइज 6 मार्च से 24 मार्च 2023 तक होना है। एक्सरसाइज में फिनलैंड, स्वीडन, दक्षिण अफ्रीका, USA और सिंगापुर की वायु सेनाएं,और लड़ाकू विमान शामिल होंगे।
गुजरात के राजकोट में भूकंप का झटका, रिक्टर पैमाने पर तीव्रता 4.3 आंकी गई
गुजरात के राजकोट में रविवार दोपहर 3.21 बजे भूकंप का झटका महसूस किया गया। रिक्टर पैमाने पर भूकंप की तीव्रता 4.3 आंकी गई। राष्ट्रीय भूकंप विज्ञान केंद्र के अनुसार भूकंप का केंद्र जमीन से 10 किलोमीटर की गहराई में था।
इटली के कैलाब्रिया कोस्ट के पास नाव डूबी; पाकिस्तान, अफगानिस्तान और ईराक के 30 शरणार्थियों की मौत
इटली के कैलाब्रिया कोस्ट के पास एक नाव डूब गई। इस घटना में 30 शरणार्थियों की मौत हो गई। ये शरणार्थी पाकिस्तान, अफगानिस्तान और ईराक के बताए जा रहे हैं। इटली की ANSA न्यूज एजेंसी के मुताबिक, स्टेकाटो डी कट्रो बीच पर 27 शव मिले हैं। वहीं, 3 अन्य शवों को समुद्र से निकाला गया। रिपोर्ट्स के मुताबिक, नाव में 100 रेफ्यूजी थे। इनमें से 50 को बचा लिया गया है। पाकिस्तान, अफगानिस्तान और ईराक के रेफ्यूजी पानी के रास्ते इटली आ रहे थे, तभी खराब मौसम के चलते नाव किसी चट्टान से टकरा गई और हादसा हो गया। पढ़ें पूरी खबर...
कश्मीर के पुलवामा में आतंकियों ने कश्मीरी पंडित को गोली मारी, अस्पताल ले जाते वक्त मौत
दक्षिण कश्मीर के पुलवामा जिले में आतंकियों ने एक कश्मीरी पंडित को गोली मार दी। घायल को अस्पताल ले जाया गया लेकिन रास्ते में ही उसकी मौत हो गई। विक्टिम की पहचान संजय शर्मा के नाम से हुई है। वह अचान के रहने वाले थे। लोकल मार्केट जाते समय आतंकियों ने उन्हें निशाना बनाया। वे बैंक में सिक्योरिटी गार्ड के तौर पर तैनात थे। पढ़ें पूरी खबर...
दिल्ली में प्रॉपर्टी सीज होने का नोटिस मिलने के बाद शख्स ने खुद को लगाई आग, मौत
दिल्ली में प्रॉपर्टी सीज होने का नोटिस मिलने के बाद एक व्यक्ति ने खुद पर आग लगा ली। शख्स को तुरंत अस्पताल ले जाया गया, लेकिन इलाज के दौरान उसकी मौत हो गई। पुलिस ने बताया है कि यह घटना गोकलपुरी गांव की है। 33 साल के कपिल कुमार को कोर्ट से प्रॉपर्टी सीज होने का नोटिस मिला था। इसके बाद उसने पेट्रोल डालकर आग लगा ली। मामले में पुलिस ने गोकलपुरी थाने में केस दर्ज किया है।
पाकिस्तान के बलूचिस्तान में धमाका, 4 की मौत और 10 घायल 
पाकिस्तान के बलूचिस्तान में धमाका हुआ है। इसमें 4 लोगों की मौत हो गई है। 10 लोगों के घायल होने की खबर है। धमाका भरखान शहर के रखनी मार्केट में हुआ है। पुलिस मौके पर पहुंच गई है। पुलिस अधिकारी ने बताया कि एक बाइक में IED लगा हुआ था जिसमें धमाका हुआ। पढ़ें पूरी खबर...
महाराष्ट्र की दो विधानसभा सीटों  कस्बा और चिंचवाड़ पर उपचुनाव के लिए मतदान 
महाराष्ट्र के पुणे जिले की कस्बा और चिंचवाड़ विधानसभा उपचुनाव के लिए आज वोटिंग हुई। चिंचवाड़ विधानसभा सीट पर शाम 5 बजे तक 41.1%और महाराष्ट्र की कस्बा विधानसभा सीट पर 45.25% वोटिंग दर्ज की गई। कस्बा विधानसभा क्षेत्र में भाजपा के हेमंत रसाने और कांग्रेस के रवींद्र धंगेकर के बीच मुकाबला है। वहीं, चिंचवाड़ से भाजपा के अश्विनी जगताप और रांकापा के नाना पटोल मैदान में हैं। चिंचवाड़ में 568954 मतदाता हैं। जबकि कस्बा में 275428 मतदाता हैं।
दिल्ली MCD में हंगामा करने पर भाजपा-AAP पार्षदों के खिलाफ पुलिस केस
दिल्ली MCD में हंगामा करने के चलते आम आदमी पार्टी और भाजपा पार्षदों के खिलाफ दिल्ली पुलिस ने केस दर्ज कराया है। शुक्रवार को AAP और भाजपा पार्षदों के बीच जमकर मारपीट हुई थी। हंगामे की शुरुआत तब हुई, जब दिल्ली नगर निगम (MCD) की स्टैंडिंग कमेटी के चुनाव के बाद मेयर शैली ओबेरॉय ने एक वोट को अनवैलिड घोषित कर रिकाउंटिंग का आदेश दिया।
इससे भाजपा पार्षद नारेबाजी करने लगे। सत्तारूढ़ AAP पार्षदों ने भी विरोध किया। टेबल्स पर चढ़कर नारेबाजी धक्का-मुक्की करने लगे। एक-दूसरे को लात-घूंसे मारे। जूते और चप्पल भी चले। इसके बाद भाजपा की दो पार्षद शिखा रॉय और कमलजीत सहरावत ने दिल्ली हाईकोर्ट का रुख किया था। पढ़ें पूरी खबर...
अमेरिका के नेवादा में मेडिकल फ्लाइट क्रैश, एक मरीज समेत 5 लोगों की मौत
अमेरिका के उत्तरी नेवादा के पहाड़ी इलाके में शुक्रवार को एक मेडिकल विमान क्रैश हो गया। हादसे में एक मरीज समेत पांच लोगों की मौत हो गई। मीडिया रिपोर्ट्स के मुताबिक नेवादा के पास यह हादसा रात करीब 9:15 बजे हुआ था। बताया जा रहा है कि ये हादसा खराब मौसम के कारण हुआ है।
बेंगलुरु में वंदे भारत एक्सप्रेस पर पथराव, दो खिड़की के शीशे टूटे
बेंगलुरु में मैसुरु-चेन्नई वंदे भारत एक्सप्रेस पर शनिवार को पत्थर फेंकने की घटना सामने आई है। इसके चलते ट्रेन के कोच की दो खिड़कियां डेमेज हो गईं। मीडिया रिपोर्ट्स के मुताबिक, यह घटना कृष्णराजपुरम-बेंगलुरु छावनी रेलवे स्टेशनों के बीच हुई। हालांकि इस घटना से कोई घायल नहीं हुआ है। वहीं पुलिस ने मामला दर्ज कर लिया है।
पापुआ न्यू गिनी में भूकंप के झटके, रिक्टर स्केल पर 6.5 रही तीव्रता
दक्षिण-पश्चिम सागर के देश पापुआ न्यू गिनी में रविवार को भूकंप के झटके महसूस किए गए। US जियोलॉजिकल सर्वे के मुताबिक, रिक्टर स्केल पर भूकंप की तीव्रता 6.5 मापी गई। फिलहाल किसी तरह के नुकसान की कोई खबर नहीं है। 
झारखंड में उपचुनाव से दो दिन पहले कांग्रेस नेता की हत्या, बाइक सवार बदमाशों ने मारी गोलियां
झारखंड के रामगढ़ में शनिवार को बाइक सवार कुछ लोगों ने कांग्रेस नेता की गोली मारकर हत्या कर दी। मीडिया रिपोर्ट्स के मुताबिक, दो दिन बाद राज्य में उपचुनाव होना हैं। घटना रांची से करीब 50 किलोमीटर दूर पेट्रोल पंप के पास रात करीब आठ बजे की है। मृतक कांग्रेस नेता राज किशोर बाउरी बड़कागांव से कांग्रेस विधायक अंबा प्रसाद के पतरातू प्रखंड प्रतिनिधि थे।
घटाना के बाद बाउरी को अस्पताल ले जाया गया, जहां डॉक्टरों ने उन्हें मृत घोषित कर दिया। वहीं पुलिस ने मामला दर्ज कर लिया है और आगे की जांच कर रही है।
दिल्ली पुलिस ने दो कट्टरपंथी युवकों को पकड़ा, हथियार बरामद, पाकिस्तानी हैंडलर के संपर्क में थे
दिल्ली पुलिस की स्पेशल सेल ने शनिवार को दो कट्टरपंथी युवकों खालिद मुबारक खान और अब्दुल्ला को गिरफ्तार किया है। दोनों पाकिस्तान के हैंडलर के संपर्क में थे और उससे ही निर्देश ले रहे थे। पुलिस ने बताया कि इनके पास से दो पिस्टल, 10 कारतूस, एक चाकू और एक तार कटर बरामद किया गया है।
दोनों अवैध रूप से सीमा पार कर हथियारों की ट्रेनिंग के लिए पाकिस्तान जाने की योजना बना रहे थे। पुलिस ने आर्म्स एक्ट के तहत केस दर्ज किया है।